xml version="1.0" encoding="UTF-8"?


Eiropas Savienības C 221/2023


| | | |
| --- | --- | --- |
| | | ISSN 1977-0952 |
| Eiropas Savienības Oficiālais Vēstnesis | | C 221 |
| European flag | | |
| Izdevums latviešu valodā | Informācija un paziņojumi | 66. gadagājums 2023. gada 22. jūnijs |

---

| | | |
| --- | --- | --- |
| Saturs | | Lappuse |
| | IV   Paziņojumi | |
| | EIROPAS SAVIENĪBAS IESTĀŽU UN STRUKTŪRU SNIEGTI PAZIŅOJUMI | |
| | Eiropas Parlaments | |
| 2023/C 221/01 | [LXIX COSAC PLENĀRSĒDE – Stokholma, 2023. gada 14.–16. maijs – LXIX Eiropas lietu komiteju konferences (COSAC) nostādnes](http://publications.europa.eu/resource/uriserv/OJ.C_.2023.221.01.0001.01.LAV.xhtml) | [1](#C_2023221LV.01000101.doc) |

---

| | |
| --- | --- |
| LV | |

---

IV Paziņojumi

EIROPAS SAVIENĪBAS IESTĀŽU UN STRUKTŪRU SNIEGTI PAZIŅOJUMI

Eiropas Parlaments

| | | | |
| --- | --- | --- | --- |
| 22.6.2023 | LV | Eiropas Savienības Oficiālais Vēstnesis | C 221/1 |

---

LXIX COSAC PLENĀRSĒDE

Stokholma, 2023. gada 14.–16. maijs

LXIX Eiropas lietu komiteju konferences (COSAC) nostādnes

(2023/C 221/01)

Ukraina

| | | |
| --- | --- | --- |
| | 1. | COSAC atzinīgi vērtē tūlītējo atbalstu un nelokāmo solidaritāti, ko starptautiskā sabiedrība izrādīja Ukrainai kopš 2022. gada februāra, kad Krievija pastiprināja savu neprovocēto un nepamatoto militāro agresiju pret Ukrainu līdz pilna mēroga iebrukumam, kā arī Eiropas Savienības spēcīgo vienotību šajā sakarā. |

| | | |
| --- | --- | --- |
| | 2. | COSAC aicina ES un tās dalībvalstis turpināt sniegt Ukrainai politisku, finansiālu, tehnisku, militāru un humāno palīdzību, vienlaikus ņemot vērā atsevišķu dalībvalstu drošības un aizsardzības politikas īpašās iezīmes. COSAC atzīst pastāvīgos drošības draudus Melnās jūras reģionā un palīdz stiprināt sabiedrības izturētspēju Moldovas Republikā. |

| | | |
| --- | --- | --- |
| | 3. | COSAC visstingrākajā veidā nosoda Krievijas pilna mēroga iebrukumu Ukrainā, kas ir klajš Apvienoto Nāciju Organizācijas Statūtu pārkāpums. Tā arī nosoda Baltkrievijas iesaistīšanos Krievijas militārajā agresijā. COSAC uzsver, ka ES sankciju politika joprojām ir efektīvs līdzeklis, lai atturētu gan Krieviju, gan Baltkrieviju. |

| | | |
| --- | --- | --- |
| | 4. | COSAC apstiprina savu nelokāmo atbalstu Ukrainas neatkarībai, suverenitātei un teritoriālajai integritātei tās starptautiski atzītajās robežās. |

| | | |
| --- | --- | --- |
| | 5. | COSAC atkārtoti uzsver LXVIII COSAC nostādnes Prāgas sanāksmē un aicina nekavējoties un bez nosacījumiem izbeigt Krievijas nelikumīgās militārās darbības un izvest no Ukrainas teritorijas visus Krievijas spēkus un militāro aprīkojumu. |

| | | |
| --- | --- | --- |
| | 6. | COSAC uzsver, cik svarīga ir ANO Ģenerālās asamblejas rezolūcija par Apvienoto Nāciju Organizācijas Statūtu principiem, kas ir visaptveroša, taisnīga un ilgstoša miera pamatā, pilnībā ievērojot Ukrainas neatkarību un teritoriālo suverenitāti. |

| | | |
| --- | --- | --- |
| | 7. | COSAC atzinīgi vērtē un atbalsta visu to iesaistīto personu darbu, kuras piedalās Ukrainas atjaunošanā, atveseļošanā un rekonstrukcijā. COSAC pauž gandarījumu par darbu, kas tiek veikts attiecībā uz Krievijas iesaldēto un imobilizēto aktīvu izmantošanu Ukrainas rekonstrukcijas atbalstam. |

| | | |
| --- | --- | --- |
| | 8. | COSAC aicina visas attiecīgās iesaistītās personas visos atjaunošanas, miera un drošības centienos iekļaut dzimumu līdztiesības aspektu. |

| | | |
| --- | --- | --- |
| | 9. | COSAC uzsver, cik svarīgi ir vēl vairāk nostiprināt plurālistisko un iekļaujošo parlamentāro demokrātiju, cilvēktiesību ievērošanu, tai skaitā nacionālo minoritāšu tiesību, tiesiskuma un tiesu varas neatkarības ievērošanu. |

| | | |
| --- | --- | --- |
| | 10. | COSAC uzsver, ka ir svarīgi saukt pie atbildības ikvienu, kurš ir devis rīkojumu, izdarījis vai piedalījies kara noziegumos vai citos ārkārtīgi smagos noziegumos saistībā ar Krievijas agresijas karu pret Ukrainu, un pilnībā atbalsta Starptautiskās Krimināltiesas izmeklēšanu Ukrainā. |

| | | |
| --- | --- | --- |
| | 11. | COSAC atzinīgi vērtē centienus izveidot piemērotu tiesu mehānismu, lai izmeklētu un sauktu pie atbildības personas, kas piedalījušās agresijas noziegumos Ukrainā. Šajā sakarā COSAC atzinīgi vērtē Starptautisko noziegumu pierādījumu pamatdatu bāzes (CICED) darbības sākšanu un jauna Starptautiskā centra kriminālvajāšanai par agresijas noziegumiem pret Ukrainu (ICPA) izveidi Eurojust. COSAC atbalsta to, ka dalībvalstīs tiek pilnībā īstenots vispārējās jurisdikcijas princips, kura mērķis ir stiprināt mūsu kopīgās vērtības, kas nosoda cilvēktiesību pārkāpumus un noziegumus pret cilvēci. |

| | | |
| --- | --- | --- |
| | 12. | COSAC nosoda Krievijas Federācijas veikto Ukrainas bērnu deportāciju. Tā arī nosoda to, ka ar Krievijas pilsonības piespiedu pieņemšanas praksi tiek pārkāptas deportēto Ukrainas bērnu tiesības saglabāt savu identitāti, kā noteikts ANO Konvencijas par bērna tiesībām 8. pantā. |

| | | |
| --- | --- | --- |
| | 13. | COSAC atzinīgi vērtē un atbalsta notiekošo paplašināšanās procesu attiecībā uz Ukrainu, Rietumbalkānu valstīm, Moldovu un perspektīvā arī Gruziju, pamatojoties uz noteikto kritēriju izpildi. COSAC uzsver, ka stabilitāte ES kaimiņvalstīs ir izšķiroša visas Eiropas stabilitātei un labklājībai. |

Organizētā noziedzība un korupcija

| | | |
| --- | --- | --- |
| | 14. | COSAC uzsver, ka cīņā pret pārrobežu organizēto noziedzību ir svarīgi pastiprināt sadarbību un informācijas apmaiņu ES līmenī. COSAC atzinīgi vērtē Eurojust koordinējošo lomu šajā jomā un aicina stiprināt sadarbību ar trešām valstīm. |

| | | |
| --- | --- | --- |
| | 15. | COSAC atzinīgi vērtē likumdevēju iniciatīvas pārrobežu organizētās noziedzības novēršanai un apkarošanai un uzsver, ka ir svarīgi tās savlaicīgi īstenot. |

| | | |
| --- | --- | --- |
| | 16. | COSAC aicina pastiprināti un efektīvi vērsties pret migrantu kontrabandistiem un cilvēku tirdzniecību, kas Savienībai rada nopietnas humanitāras un drošības problēmas. |

| | | |
| --- | --- | --- |
| | 17. | COSAC atzinīgi vērtē jaunas iniciatīvas korupcijas apkarošanai visās jomās. Korupcija ir jāuzskata par organizēto noziedzību. |

| | | |
| --- | --- | --- |
| | 18. | COSAC uzsver, cik svarīgi ir cīnīties pret korupciju gan valsts, gan ES līmenī, kā arī sadarboties ar trešām valstīm. |

Vienotais tirgus

| | | |
| --- | --- | --- |
| | 19. | COSAC piekrīt Komisijai, ka vienotais tirgus ir viens no lielākajiem ES sasniegumiem, un uzsver tā nozīmi ES attīstībā un labklājībā pēdējo 30 gadu laikā. |

| | | |
| --- | --- | --- |
| | 20. | COSAC uzsver, ka cilvēku labklājība ir atkarīga no labi funkcionējošiem pamatpakalpojumiem, piemēram, enerģijas, ūdens un veselības aprūpes, transporta un telekomunikāciju nodrošinājuma. Jāturpina koncentrēties uz šķēršļu novēršanu vienotajā tirgū, it īpaši pakalpojumu nozarē. |

| | | |
| --- | --- | --- |
| | 21. | COSAC uzsver, ka labs prasmju piedāvājums ir svarīgs Savienības konkurētspējai. Tāpēc COSAC atzinīgi vērtē to, ka 2023. gads ir pasludināts par “Eiropas prasmju gadu”. |

| | | |
| --- | --- | --- |
| | 22. | COSAC atzinīgi vērtē pasākumus, kas var vēl vairāk veicināt zaļo un digitālo pārkārtošanos un stiprināt ES konkurētspēju pasaules mērogā, vienlaikus nodrošinot tās atvērtu stratēģisko autonomiju. COSAC īpaši atzinīgi vērtē pasākumus, kuros ņemti vērā mazie un vidējie uzņēmumi. |

| | | |
| --- | --- | --- |
| | 23. | COSAC uzsver, ka vienotais tirgus pēdējos gados ir bijis pakļauts dažādām krīzēm. Globālo vērtību ķēžu traucējumi pandēmijas laikā izraisīja svarīgu produktu trūkumu. Krievijas karš Ukrainā saasina vienotā tirgus problēmas. Karš ir izraisījis plašu enerģētikas krīzi, kas savukārt ir izraisījusi cenu pieaugumu lielākajā daļā reģionu. |

| | | |
| --- | --- | --- |
| | 24. | COSAC uzsver, cik svarīgi ir ES un dalībvalstīm arī krīzes laikā turpināt novērst šķēršļus, mazināt birokrātiju, īstenot un piemērot spēkā esošos tiesību aktus un pielāgot vienoto tirgu mūsdienu modernajai un digitālajai sabiedrībai, lai attaisnotu iedzīvotāju un uzņēmumu cerības. Vienotajam tirgum jāturpina pielāgoties jauniem izaicinājumiem, vienlaikus paplašinot Šengenas zonu, iekļaujot Rumāniju un Bulgāriju, kas vēl vairāk nostiprinātu ES sadarbību un ekonomikas noturību. Tas ir cieši saistīts ar ārējo robežu stiprināšanu. |

Zaļā pārkārtošanās

| | | |
| --- | --- | --- |
| | 25. | COSAC atzinīgi vērtē centienus īstenot visus paketes “Gatavi mērķrādītājam 55 %” daudzveidīgos elementus. ES ir vērienīgi klimata mērķi, kas ir nepieciešami nākotnes problēmu risināšanai. |

| | | |
| --- | --- | --- |
| | 26. | COSAC atzinīgi vērtē darbu, kas saistīts ar zaļo pārkārtošanos, un uzsver, ka, lai izveidotu ilgtspējīgu pasauli, ir nepieciešama holistiska pieeja. |

| | | |
| --- | --- | --- |
| | 27. | COSAC uzsver, ka ES ir galvenā loma zaļās pārkārtošanās īstenošanā, un tai ir jāieņem vadošā pozīcija globālajos klimata centienos, vienlaikus atzīstot sadarbības nozīmi ar trešām valstīm, jo klimata pārmaiņas ir globāls izaicinājums, kuram nav robežu. |

| | | |
| --- | --- | --- |
| | 28. | COSAC uzsver, ka zaļā pārkārtošanās ir nepieciešams solis virzībā uz ES enerģētiskās atkarības samazināšanu, vienlaikus ņemot vērā katras dalībvalsts energoresursu struktūru, un ka pārkārtošanās jāpaātrina. |

| | | |
| --- | --- | --- |
| | 29. | COSAC norāda, ka zaļā pārkārtošanās ietver gan izaicinājumus, gan iespējas visos sabiedrības līmeņos, un aicina to papildināt ar pienācīgu sociālo un ekonomisko atbalstu. |

---